
6. évfolyamos gyerekek attitűd-változásának vizsgálata a különböző fogyatékossági csoportokkal kapcsolatban

Kulcsszavak: érzékenyítés;szemléletváltás;fogyatékosság;köznevelés;neurodivergens
Bár az integráció napjainkban ismert fogalomnak számít, a köznevelésben mégsem zökkenőmentes a folyamata. Az integráció több komponense közül egyik lényeges elem a fogadó intézmény, az iskolatársak attitűdje. A gyermekkorban - intézményes keretek között – elkezdett érzékenyítés, információáramlás során feltételezhetően megváltozik a gyerekek fogyatékossággal élőkkel szembeni attitűdje, nő az elfogadás irányukba. A témában végzett nemzetközi kutatások azt mutatják, hogy a korai életkorban megkezdett szemléletformálás hatékonysága nagyobb lehet, mint a későbbi életkorban kezdetté.
A fogyatékossággal élő emberek iránti szemléletformálás céljából kidolgoztam egy érzékenyítő foglalkozássorozatot 10-12 éves gyerekek részére. Ennek hatásvizsgálatát a 2023/2024 tanévben végeztem el 6. osztályos tanulók körében.
A Program elemei között főként mozifilmek, szépirodalmi művek, életrajzifilmek feldolgozása, valamint szimulációs gyakorlatok szerepeltek. A biblioterápia jól alkalmazható módszer a társadalmi érzékenyítésben, a fogyatékosság elfogadásában. A művek kiválasztásának alapját Blaska (2004) szempontrendszere adta.
A tanulók fogyatékossággal élőkkel kapcsolatos attitűdváltozását a Bogardus-féle társadalmi távolságmérő skála elemeinek felhasználásával alkotott kérdőív elemzésével végeztem. A célcsoport belső kapcsolatrendszerének változásait szociometriai felméréssel, a tanórai magatartásukban esetlegesen bekövetkező változásokat pedig az osztályt tanító pedagógusok számára készített kérdőívre adott válaszok alapján értékeltem.
A tanulói kérdőívek összehasonlítása után elmondható, hogy a program pozitív irányú változást hozott a célcsoport fogyatékossággal élőkkel kapcsolatos attitűdjében. A pozitív megfogalmazású kérdések esetében növekedés, a negatív megfogalmazású kérdések esetében csökkenés tapasztalható. Pozitív irányú változást mutat a szociometriai vizsgálat eredménye is. A kohéziós index a tanév során 8,5%-ról 12,5%-ra nőtt. A tanítói kérdőívek eredménye alapján az osztályt tanító pedagógusok nyitottabbnak és segítőkészebbnek ítélték meg őket, ez az egymással való kapcsolatukban nem tükröződött. A tanórán tanúsított viselkedésükben sem a tolerancia, sem a segítőkészség nem mutatkozott meg. Bár a kutatás nem volt reprezentatív, a kapott eredmények rávilágítottak arra, hogy az ilyen típusú érzékenyítő programok hatékonyak lehetnek a társadalmi szemléletformálásban, különösen a fiatalabb korosztályok körében.



